**Tisztelt Miniszter Úr! Tisztelt Főigazgató Úr! Tisztelt Államtitkár Úr, polgármester úr, miniszteri biztos úr! Tisztelt Meghívottak!**

Köszöntöm a Szent Margit Kórház vezetését és kivételes szakmai tudással rendelkező orvosait munkatársait, akik a mai naptól birtokba veszik a megújult Mozgásszervi Rehabilitációs Osztály kórtermeit, terápiás és kiszolgáló helyiségeit.

*„Az egészség nem egyetlen tett, hanem szokásaink összessége.* ***Azzá válunk, amit rendszeresen teszünk****” -* Arisztotelész bölcs állítása azt feltételezi, hogy már az ókorban is látták az életmód és az egészség között fennálló összefüggéseket.

Köztudott, hogy napjainkban a stresszes és hajszolt életvitel, az anyagiak durva előtérbe helyezése számos komoly, hosszan tartó betegség forrása.

Közöttük ez egyik legsúlyosabb trauma, a stroke ma már hivatalosan is népbetegség.

A statisztikák szerint a túlélők majdnem fele féloldali bénulással él tovább, ugyanennyien szorulnak legalább részben mások segítségére, a betegek egyötöde járásképtelen marad. Az életmentő szakasz utáni rehabilitációról kevés szó esik, pedig jelentős javulás érhető el az életminőségben az utógondozás során.

Az Egészségügyi Világszervezet definíciója szerint a rehabilitáció mindazon szolgáltatások összehangolt, egyénre adaptált rendszere, melyek lehetőséget nyújtanak ahhoz, hogy a fogyatékos ember sikerrel foglalhassa el a helyét a társadalomban, teljesebb életet élhessen.

A mozgásszervi betegség utógondozása hosszú és összetett folyamat, nem hasonlítható egy mindennapos egészségügyi kezeléshez és felépüléshez.

Az orvosi rehabilitáció módszereinek alkalmazásához speciális képzettségű szakemberek együttműködése szükséges.

Orvosok, mozgás- és beszédterapeuták, szociális munkások, ápolók, zeneterapeuták és még más segítők azon dolgoznak, hogy a sérült minél hatékonyabban, minél önállóbban illeszkedjen be újra a társadalomba.

A rehabilitáció nem pusztán fejlesztés, a deficitek eltűntetése, hanem szakértő támogatás abban, hogy a sérültek és a hozzátartozók is megtanuljanak bizonyos hiányokkal együtt élni.

A mozgásszervi rehabilitáció jelentősége napjainkban egyre nő, mára már önálló szakterületté vált, ami ezen a fontos tudományterületen új szemléletet igényel.

A gondolkodás megváltoztatása mellett elengedhetetlen az új igényeknek megfelelő egészségügyi infrastruktúra megteremtése.

Egy kórházi osztály újjáépítése összetett feladat, a rendszerek és módszerek fejlesztése, alakítása annak érdekében, hogy a betegek gyógyítása minél eredményesebb legyen.

A Szent Margit Kórház önálló Mozgásszervi Rehabilitációs Osztálya 2012 -ben kezdte meg működését és most, 2018 őszén közel 1000 négyzetméteren újult meg. Valamennyi kórterem funkcionális és komfortos lett, önálló foglalkoztató-terápiás helyiségben folyik a betegek komplex rehabilitációs kezelése.

Legnagyobb számban stroke traumát követően kerülnek ide betegek, de számos csípőtáji törést elszenvedett, illetve különböző okból protézissel ellátott pácienst is kezelnek.

Az osztályon általában 3-4 hétig zajlanak a gyógyítási folyamatok, de nem ritka a több hónapos kezelés sem.

Az évente átlagosan 500 fő rehabilitációját végző osztályra az ország valamennyi területéről érkeznek utógondozásra szorulók, ezért kiemelten fontos és szükséges program volt a részleg felújítása és akadálymentesítése.

*„Testünk a kert, akaratunk a kertész*” – William Shakespeare rövid, de lényeglátó gondolata pontosan fogalmazza meg az egészséghez visszavezető út egyik legfontosabb szakaszát.

A beteg akarata döntő, de önmagában, kórházi szakértelem nélkül nem vezet gyógyuláshoz.

Egy jól működő társadalom erkölcsi fejlettségét jelzi, hogy milyen módon segíti betegségek folytán hátrányos helyzetbe kerülő tagjait.

Magyarország, ezen belül Budapest fejlődését visszaigazolja, hogy egyre több intézetben működik önálló mozgásrehabilitációs osztály.

Kiemelten fontos területe ez az egészségügynek, hiszen a mozgásszervi betegségek vezető szerepet töltenek be a rokkantságot előidéző megbetegedések között, melynek egyre növekvő gyakorisága világszerte meghökkentő költségeket és gazdasági következményeket okoz.

A sikeres rehabilitációhoz mind az egyén, mind a társadalom aktivitása szükséges.

A krónikus betegek gondozása, és a szakértő orvosi terápiák, a megfelelő gyógyítási körülmények megteremtésével a káros társadalmi hatások jelentősen csökkenthetők.

**Tisztelt Jelenlévők!**

A Szent Margit Kórház, több, mint 120 éves fennállása alatt számos vihart élt át, többször elveszítette önállóságát, de az ott dolgozók összetartásának, fővárosi, állami és helyi támogatók közreműködésének köszönhetően mindig sikerült visszaszereznie függetlenségét és megőrizni szakmai tekintélyét. A kiváló orvosok és egészségügyi munkatársak a nehéz időkben sem maradtak egészségügyi programok nélkül.

Az intézményben az elmúlt 6-8 évben több átalakítás történt, mint az azt megelőző másfél évtizedben. A mai ünnepi esemény bizonyítja, hogy az építő folyamat nem állt meg, sőt erősödik a fejlődés üteme.

Az Egészséges Budapest Programmal a főváros történetének legnagyobb kórházfejlesztése indult el. A kor elvárásainak megfelelően lassan növekvő forrás jut egészségügyi intézmények korszerűsítésére és modern eszközök beszerzésére.

A tervek szerint az elkövetkező években a kormány is több száz milliárd forintot szán Budapest és a Közép-Magyarországi Régió egészségügyi ellátásának megújítására.

*„Semmi sem fontos a betegségek kezelésénél, egyedül csak az, hogy a beteg higgyen a saját gyógyulásában. Abban, hogy célja és föladata van még az életben, amit el kell végeznie.* ***Aki mindezt nyújtani tudja a betegnek, az gyógyít****.”- írta Wass Albert.*

A Szent Margit Kórház megújult Mozgásszervi Rehabilitációs Osztályának orvosai, ápolói és segítő munkatársai ma is kiemelkedő, példamutató szakmai és morális színvonalon végzik munkájukat, amiért hálás köszönetemet fejezem ki Budapest főpolgármestereként és óbudai polgárként egyaránt.

Sikeres munkát kívánok Badacsonyi Szabolcs főigazgató úrnak, és valamennyi munkatársának.

A Fővárosi Önkormányzat támogatására a jövőben is számíthatnak anyagi és erkölcsi értelemben egyaránt.